2.12 รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 7-8
และนโยบายการลงทุนในบริษัทย่อยในหน้า 27-28) แล้ว บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้อง อันเนื่องมาแต่การกู้ยืมเงิน
และการเก็บค่าตอบแทนการใช้ทรัพย์สิน ซึ่งผู้สอบบัญชีของบริษัทฯ และบริษัทย่อย
ได้รายงานไว้ในหมายเหตุประกอบงบการเงินข้อ 4 รายการบัญชีกับกิจการที่เกี่ยวข้องกันว่า
“สินทรัพย์ส่วนใหญ่และส่วนหนึ่งของหนี้สิน
รายได้และต้นทุนและค่าใช้จ่ายของบริษัทเป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทเป็นผู้ถือหุ้นใหญ่และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการของบริษัทโดยรายการส่วนใหญ่เป็นการกู้ยืมเงิน
ซึ่งมีการคิดดอกเบี้ยระหว่างกันในอัตราที่ใกล้เคียงกับอัตราดอกเบี้ยของตลาด
(ยกเว้นดอกเบี้ยเงินกู้จากบุคคลที่เกี่ยวข้องกัน)
ตลอดจนการเรียกเก็บค่าตอบแทนการใช้ทรัพย์สินและบริการ”
รายละเอียดของรายการระหว่างกันของบริษัทฯ และบริษัทย่อยกับบริษัทและบุคคลที่เกี่ยวข้องกัน
มีดังนี้

(1) รายการที่เกี่ยวข้องกันกับบริษัท จังเกิลเวิลด์ จำกัด

บริษัท จังเกิลเวิลด์ จำกัด เป็นบริษัทที่นายไพศาล เตชะรัตนไชย รองประธานกรรมการ
นางสุเนตร คิ้วคชา และนางอาภา คิ้วคชา กรรมการของบริษัทฯ
เป็นผู้ถือหุ้นรวมแล้วในอัตราร้อยละ 25.7 ของทุนจดทะเบียนของบริษัทดังกล่าว นางอาภา คิ้วคชา
และนายผิน คิ้วคชา กรรมการของบริษัทฯ เป็นกรรมการผู้มีอำนาจลงชื่อผูกพันบริษัทจังเกิลเวิลด์
จำกัด ในปี 2546 บริษัทฯ ได้ชำระค่าเช่าที่ดินให้กับบริษัท จังเกิลเวิลด์ จำกัด เป็นจำนวน 1.5
ล้านบาท ค่าเช่าที่ดินดังกล่าวเป็นค่าเช่าที่ดินจำนวน 300 ไร่ของบริษัทดังกล่าว
ซึ่งตั้งอยู่ในอำเภอศรีมหาโพธิ จังหวัดปราจีนบุรี ที่บริษัทฯ ได้ใช้ในการเก็บสัตว์ที่มีเกินความจำเป็น
การเพาะเลี้ยงและขยายพันธุ์สัตว์ โดยสัญญาเช่าดังกล่าวมีกำหนด 5 ปีนับแต่ปี 2545
ในอัตราค่าเช่าปีละ 1.5 ล้านบาท ทั้งนี้เป็นไปตามมติของที่ประชุมคณะกรรมการของบริษัทฯ
เมื่อวันที่ 28 พฤศจิกายน 2544

(2) รายการกับบุคคลที่เกี่ยวข้องกัน

- ในปี 2543 บริษัทฯ ได้กู้เงินจากธนาคารแห่งหนึ่งในประเทศจำนวน 80.2 ล้านบาท
เพื่อใช้เป็นทุนหมุนเวียนของบริษัทฯ จำนวน 53.2 ล้านบาท และให้บริษัทย่อยกู้ยืมต่อจำนวน 27
ล้านบาท การกู้ยืมดังกล่าว บริษัทฯ ได้ขอให้นายไพศาล เตชะรัตนไชย รองประธานกรรมการ
นำบัญชีเงินฝากประจำกับธนาคารดังกล่าว เป็นหลักทรัพย์ค้ำประกัน ต่อมาเมื่อเดือนมิถุนายน 2545
นายไพศาลต้องการที่จะขอถอนค้ำประกันคืน ที่ประชุมคณะกรรมการบริษัทฯ ครั้งที่ 6/2545
จึงได้อนุมัติให้บริษัทฯ
ขอให้นายไพศาลถอนเงินจากบัญชีเงินฝากประจำเพื่อชำระหนี้แก่ธนาคารดังกล่าวแทนบริษัทฯ
โดยบริษัทฯ จะผ่อนชำระคืนเงินกู้ดังกล่าวให้แก่นายไพศาลเป็นรายเดือนมีกำหนดไม่เกินเดือนตุลาคม
2547 ในอัตราดอกเบี้ยร้อยละ 13.0 ต่อปี ในปี 2546 บริษัทฯ
ได้ผ่อนชำระคืนเงินต้นให้กับนายไพศาลเป็นจำนวน 6 ล้านบาท คงเหลือเงินต้นค้างชำระ ณ วันสิ้นปี
2546 เป็นจำนวน 41.2 ล้านบาท

- ในปี 2546 บริษัทย่อยได้บันทึกค่าตอบแทนการใช้ทรัพย์สินและบริการที่จะต้องจ่ายให้กับนายไพศาล
เตชะรัตนไชย เป็นจำนวน 20.2 ล้านบาท ค่าตอบแทนการใช้ทรัพย์สินและบริการดังกล่าว
เป็นรายได้อันเนื่องมาจากการถ่ายรูปของผู้เข้าชมกับสัตว์ในการแสดงในโรงละคร
ที่ผู้เข้าชมไม่สามารถนำกล้องถ่ายภาพติดตัวเข้าไปได้
เป็นการให้บริการเช่นเดียวกับการแสดงในต่างประเทศ ซึ่งบริษัทย่อยมีหน้าที่จัดเก็บรายได้
แล้วจึงจ่ายคืนให้แก่นายไพศาลในภายหลังในฐานะที่นายไพศาลเป็นผู้ลงทุนในด้านอุปกรณ์และวัสดุในการถ่ายรูปเป็นที่ระลึกจำนวนประมาณ
18 เครื่อง ในระยะเวลาดำเนินการเป็นเวลา 5 ปี นับแต่ปี 2541 เป็นต้นมา
บริษัทย่อยได้รับส่วนแบ่งของรายได้ในอัตราร้อยละ 10 ของรายได้
ส่วนที่เหลือได้จ่ายคืนให้แก่นายไพศาล
ทั้งนี้เป็นไปตามมติของที่ประชุมคณะกรรมการของบริษัทย่อยเมื่อวันที่ 30 กันยายน 2541 ในปี 2546
บริษัทย่อยมีรายได้ส่วนที่จะต้องจ่ายคืนเป็นจำนวน 20.2 ล้านบาทดังกล่าวข้างต้น ณ วันสิ้นปี 2546
บริษัทย่อยค้างชำระรายได้ในส่วนที่ต้องจ่ายคืนให้แก่นายไพศาลเป็นจำนวน 1.9 ล้านบาท

นอกจากรายการกับบริษัทต่างๆ ดังที่กล่าวข้างต้นแล้ว ณ วันสิ้นปี 2546 บริษัทฯ
มีเงินกู้ยืมระยะสั้นจากบุคคลภายนอกเป็นจำนวน 31 ล้านบาท เงินกู้ยืมดังกล่าวเป็นเงินที่บริษัทฯ
ได้กู้ยืมเพื่อใช้เป็นทุนหมุนเวียน ซื้อสัตว์ และปรับปรุงสิ่งปลูกสร้างตามความจำเป็น
โดยมีกำหนดชำระคืนเป็นรายเดือนในระหว่างปี 2547-2548

นอกจากนั้นแล้ว บริษัทย่อยมีเงินกู้ยืมระยะสั้นค้างจ่ายจำนวน 5.5 ล้านบาท
ซึ่งเป็นเงินที่บริษัทย่อยได้กู้ยืมจากนายไพศาล เตชะรัตนไชย รองประธานกรรมการของบริษัทฯ
มาตั้งแต่เดือนมีนาคม 2546 เป็นจำนวน 10 ล้านบาท
โดยบริษัทย่อยชำระดอกเบี้ยให้ในอัตราร้อยละ 13 ต่อปี และได้ผ่อนชำระคืนเงินต้นเป็นรายเดือนๆ
ละ 1.5 ล้านบาท เริ่มตั้งแต่เดือนตุลาคม 2546 ถึงเดือนเมษายน 2547 ณ วันสิ้นปี 2546
บริษัทย่อยมีเงินกู้เหลือที่จะต้องชำระอีก 5.5 ล้านบาท

ในการทำรายการดังกล่าวข้างต้น บริษัทฯ
และบริษัทย่อยมีนโยบายที่จะมุ่งถึงประโยชน์สูงสุดของบริษัทฯ และบริษัทย่อยเป็นสำคัญ
รายการระหว่างกันที่เกิดขึ้นเนื่องมาจากความจำเป็น เพื่อช่วยในการดำเนินธุรกิจของบริษัทฯ
และบริษัทย่อยให้เป็นไปโดยราบรื่น และเป็นประโยชน์แก่บริษัทฯ และบริษัทย่อยอย่างแท้จริงเท่านั้น
มิได้มีวัตถุประสงค์ใดๆ ที่จะสร้างผลประโยชน์ให้แก่ผู้ที่ให้กู้ยืมเงินมา